SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.9/6 – 6 – 14/22

**2022. gada 13. decembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Edvīns Šnore – komisijas priekšsēdētāja biedrs**

**Jānis Skrastiņš – komisijas sekretārs**

**Jānis Dombrava**

**Ainars Latkovskis**

**Igors Rajevs**

**Aleksejs Rosļikovs**

**Uģis Rotbergs**

**Andrejs Vilks**

**Edmunds Zivtiņš**

*uzaicinātie****:***

* Aizsardzības ministrijas valsts sekretārs **Jānis Garisons**
* Aizsardzības ministrijas Aizsardzības plānošanas un analīzes departamenta Struktūras un militārā personāla attīstības plānošanas nodaļas vadītāja **Liene Liepiņa**
* Aizsardzības ministrijas Juridiskā departamenta Tiesību aktu nodaļas vadītāja **Vita Upeniece**
* Iekšlietu ministrijas Personāla vadības un administratīvais departamenta direktore **Daiga Piebalga**
* Pilsonības un migrācijas lietu pārvaldes Migrācijas nodaļas vadītāja **Ilze Briede**
* Iekšlietu ministrijas Nozares politikas departamenta vecākais referents **Sandis Barks**
* Ārlietu ministrijas Juridiskā departamenta Konsulāri tiesisko jautājumu nodaļas vadītājas vietniece **Eva Šulca-Majore**
* Labklājības ministrijas Sociālās apdrošināšanas departamenta vecāka eksperte **Dace Trušinska**
* Labklājības ministrijas Sociālās apdrošināšanas departamenta vecāka eksperte **Agrita Ozoliņa**
* Kultūras ministrijas Sabiedrības integrācijas departamenta direktore **Jeļena Šaicāne**
* Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vadītāja **Ilona Jekele**
* Vides aizsardzības un reģionālās attīstības ministrijas Vides aizsardzības departamenta direktore **Rudīte Vesere**
* Veselības ministrijas Juridiskā departamenta Tiesību aktu nodaļas vadītāja **Kitija Kravale**
* Veselības ministrijas Nozares cilvēkresursu attīstības nodaļas vadītāja **Kristīne Kļaviņa**
* Veselības ministrijas Veselības aprūpes departamenta Veselības aprūpes organizācijas nodaļas vecākā eksperte **Kristīna Brūvere**
* Izglītības un zinātnes ministrijas valsts sekretāra vietnieks – Augstākās izglītības, zinātnes un inovāciju departamenta direktors **Dmitrijs Stepanovs**
* Izglītības un zinātnes ministrijas Augstākās izglītības, zinātnes un inovāciju departamenta direktora vietniece politikas ieviešanas un monitoringa jomā **Diāna Laipniece**
* Izglītības un zinātnes ministrijas Juridiskā un nekustamo īpašumu departamenta direktors **Raimonds Kārkliņš**
* Ekonomikas ministrijas Uzņēmējdarbības atbalsta departamenta direktores vietniece **Elīna Pētersone**
* Latvijas Republikas Ģenerālprokuratūras Darbības kontroles un starptautiskās sadarbības departamenta Prokuratūras funkciju īstenošanas koordinācijas nodaļas prokurors **Salvis Rūtiņš**
* Latvijas Republikas Tiesībsarga biroja Pilsonisko un politisko tiesību nodaļas vadītāja **Ineta Piļāne**
* Latvijas Republikas Tiesībsarga biroja Pilsonisko un politisko tiesību nodaļas juridiskā padomniece **Santa Tivaņenkova**

**Frakcijas PROGRESĪVIE deputāts Andris Sprūds**

**Saeimas Juridiskā biroja vecākā juridiskā padomniece Līvija Millere**

**Komisijas darbinieki: vecākā konsultante Ieva Barvika, konsultanti Egita Kalniņa, Inese Silabriede un Māris Veinalds**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta

*Izskatāmie dokumenti:*

*Ministru kabineta 02.12.2022. vēstule Nr. 22-TA-3588.*

Darba kārtība:

1. Lēmumi par 13. Saeimas pilnvaru laikā nepabeigto likumprojektu izskatīšanas turpināšanu:
* **Imigrācijas likums (Nr. 1176/Lp13);**
* **Savienības pilsoņu un viņu ģimenes locekļu ieceļošanas un uzturēšanās Latvijas Republikā likums (Nr. 1177/Lp13);**
* **Grozījumi Civilām vajadzībām paredzētu sprāgstvielu aprites likumā (Nr. 1469/Lp13);**
* **Valsts aizsardzības dienesta likums (Nr. 1634/Lp13);**
* **Grozījumi Valsts un pašvaldību institūciju amatpersonu un darbinieku atlīdzības likumā (Nr. 1635/Lp13);**
* **Grozījumi Oficiālās elektroniskās adreses likumā (Nr. 1636/Lp13);**
* **Grozījums Nacionālo bruņoto spēku likumā (Nr. 1637/Lp);**
* **Grozījums Militārpersonu izdienas pensiju likumā (Nr. 1638/Lp13);**
* **Grozījumi Militārās disciplināratbildības likumā (Nr. 1639/Lp);**
* **Grozījumi likumā "Par valsts sociālo apdrošināšanu" (Nr. 1640/Lp13);**
* **Grozījums Administratīvo sodu likumā par pārkāpumiem pārvaldes, sabiedriskās kārtības un valsts valodas lietošanas jomā (Nr. 1641/Lp13);**
* **Grozījums likumā "Par valsts pensijām" (Nr. 1642/Lp13);**
* **Grozījumi Militārā dienesta likumā (Nr. 1643/Lp13);**
* **Grozījums Pacientu tiesību likumā (Nr. 1644/Lp13).**

# 2. Dažādi.

R.Bergmanis atklāj sēdi un iepazīstina ar izskatāmo darba kārtību. Komisijas sēdē paredzēts lemt par darba turpināšanu pie 13. Saeimā nepabeigtajiem likumprojektiem. Atzīmē, ka arī Ministru kabinets (turpmāk – MK) savā vēstulē ir aicinājis 14. Saeimā turpināt izskatīt sēdes darba kārtībā iekļautos 13. Saeimas likumprojektus. Likumprojektu izskatīšana jau ir iekļauta Saeimas 15. decembra darba kārtībā.

**1. Lēmumi par 13. Saeimā nepabeigtajiem likumprojektiem.**

* **Likumprojekts “Imigrācijas likums (Nr. 1176/Lp13);**
* **Likumprojekts Savienības pilsoņu un viņu ģimenes locekļu ieceļošanas un uzturēšanās Latvijas Republikā likums (Nr. 1177/Lp13).**

**R.Bergmanis** aicina Iekšlietu ministrijas (turpmāk – IeM) un Pilsonības un migrācijas pārvaldes (turpmāk – PMLP) pārstāvjus informēt komisiju par abiem likumprojektiem.

**I.Briede** (PMLP) informē, ka likumprojektu “Imigrācijas likums” (turpmāk – IL) un “Savienības pilsoņu un viņu ģimenes locekļu ieceļošanas un uzturēšanās Latvijas Republikā likums” (turpmāk – SPVĢLIUL) izstrāde ir saistīti ar MK 2018. gadā doto uzdevumu.

IeM un PMLP vārdā aicina komisiju turpināt darbu pie šiem likumprojektiem un pamato šo nepieciešamību. Eiropas Komisija (EK) jau vairākkārt ir norādījusi uz nepieciešamību atdalīt ieceļošanas un uzturēšanās valstī regulējumu ES valstu un trešo valstu pilsoņiem. Tāpat ir nepieciešams attiecināt uz visiem uzturēšanās atļauju (turpmāk – UA) saņēmējiem vienādas prasības valodas zināšanās un finanšu līdzekļu jautājumā. Pusgada laikā arī ir nepieciešams ieviest Augsti kvalificēto nodarbināto (t.s., “zilās kartes”) Direktīvu; tas jau bija paredzēts izdarīt ar otrajam lasījumam iesniegtajiem priekšlikumiem, bet likumprojekti 13. Saeimas laikā otrajā lasījumā netika izskatīti.

**R.Bergmanis** aicina deputātus izteikties par abiem likumprojektiem.

**J.Dombrava** akcentē, ka uz jauno IL nāksies pārcelt vecajā IL pēdējā laikā iestrādātās aktuālās normas saistībā ar Krievijas Federācijas (KF) pilsoņiem. Uzskata, ka modernizētais IL vienalga ir sanācis ļoti sarežģīts, ar to ir grūti strādāt.

Jautājumā par SPVĢLIUL uzskata, ka tas ir nekvalitatīvs un vairākās vietās tur nav konsekvences ar IL. Uzsver, ka vairākas likumprojekta normas ir pārāk plaši interpretējamas (ģimenes locekļa jautājums), esošajā redakcijā tas var radīt ģeopolitiskus riskus. Aicina pārskatīt SPVĢLIUL pirms virzīšanas izskatīšanai Saeimā.

**I.Briede** paskaidro, ka SPVĢLIUL ir izstrādāts uz Direktīvas pamata, kuru mums nav tiesību grozīt. Izskaidro J.Dombravas aktualizēto jautājumu.

**J.Dombrava** akcentē, ka direktīva nav regula, to mums ir tiesības to piemērot atbilstoši nacionālajām interesēm.

**L.Millere** Saeimas Juridiskā biroja (turpmāk – JB) vārdā apliecina, ka JB nav konceptuālu iebildumu pret abu likumprojektu virzīšanu turpmākai izskatīšanai 14. Saeimā; uz otro lasījumi būs JB priekšlikumi.

Turpinās diskusija par saistībā ar IL un SPVĢLIUL aktualizētajiem jautājumiem, īpaši saistību ar ES direktīvu ieviešanu. Viedokļus un komentārus izsaka **E.Šnore**, **E.Zivtiņš**, **I.Briede**, **A.Rosļikovs**, **J.Dombrava**.

**R.Bergmanis** pateicas deputātiem par debatēs izrādīto aktivitāti. Atzīmē, ka detalizēti šo diskusiju būs iespējams turpināt, izskatot likumprojektus pa lasījumiem. Aicina komisiju turpināt likumprojektu izskatīšanu 14. Saeimā.

Deputātiem nav iebildumu.

**R.Bergmanis** interesējas par steidzamības nepieciešamību.

Sēdes dalībnieki steidzamību nepieprasa.

**R.Bergmanis** aicina abiem likumprojektiem noteikt priekšlikumu iesniegšanas termiņu.

Sēdes dalībnieki vienojas par vienu mēnesi.

Komisijai nav iebildumu par Imigrācijas likuma izskatīšanas turpināšanu, bet J.Dombrava vēlas balsojumu par Savienības pilsoņu un viņu ģimenes locekļu ieceļošanas un uzturēšanās Latvijas Republikā likuma izskatīšanas turpināšanu.

**Balsojums: par – 8; pret – 0; atturas – 2.**

**LĒMUMS:**

**-** turpināt izskatīt 14. Saeimā likumprojektu „Imigrācijas likums” (13. Saeimas reģ.nr.1176/Lp13);

**-** turpināt izskatīt 14. Saeimā likumprojektu „Savienības pilsoņu un viņu ģimenes locekļu ieceļošanas un uzturēšanās Latvijas Republikā likums” (13. Saeimas reģ.nr.1177/Lp13);

- priekšlikumu iesniegšanas termiņš abiem likumprojektiem – 2023. gada 16. janvāris.

**Likumprojekts Grozījumi Civilām vajadzībām paredzētu sprāgstvielu aprites likumā (Nr. 1469/Lp13**).

**R.Bergmanis** aicina Vides aizsardzības un reģionālās attīstības ministrijas (turpmāk – VARAM) pārstāvjus sniegt īsu informāciju par likumprojektu un nepieciešamību turpināt tā izskatīšanu.

**R.Vesere** VARAM vārdā komentē izskatāmo likumprojektu. Tas ir izstrādāts saistībā ar jaunas nodevas par zemes dzīļu spridzināšanas darbiem ieviešanu. Ir jāsaskaņo atļaujas un projekts derīgo izrakteņu ieguves vietā, katru gadu ir apmēram 10 šādi gadījumi. Pēc likuma pieņemšanas tiks izstrādāti MK noteikumi, kuri regulēs nodevas apmēru (~ 71,15 *euro*).

Likumprojekts 13. Saeimā tika izskatīts pirmajā lasījumā, bija noteikts arī spēkā stāšanās laiks, bet tagad tas ir jāmaina.

Aicina turpināt likumprojekta izskatīšanu 14. Saeimā.

**L.Millere** informē, ka JB nav konceptuālu iebildumu, bet būs nepieciešami priekšlikumi, lai noteiktu atbilstošus normu (arī MK noteikumu) spēkā stāšanās laikus.

**R.Bergmanis** interesējas par steidzamības nepieciešamību.

Sēdes dalībnieki steidzamību nepieprasa.

**R.Bergmanis** aicina noteikt priekšlikumu iesniegšanas termiņu.

Sēdes dalībnieki vienojas par 5 dienām.

**LĒMUMS:**

**-** turpināt izskatīt 14. Saeimā likumprojektu „Grozījumi Civilām vajadzībām paredzētu sprāgstvielu aprites likumā” (13. Saeimas reģ.nr.1469/Lp13);

- priekšlikumu iesniegšanas termiņš – 5 dienas.

**Valsts aizsardzības dienesta likumprojektu pakete (11):**

* **Likumprojekts Valsts aizsardzības dienesta likums (Nr. 1634/Lp13);**
* **Likumprojekts Grozījumi Valsts un pašvaldību institūciju amatpersonu un darbinieku atlīdzības likumā (Nr. 1635/Lp13);**
* **Grozījumi Oficiālās elektroniskās adreses likumā (Nr. 1636/Lp13);**
* **Grozījums Nacionālo bruņoto spēku likumā (Nr. 1637/Lp);**
* **Grozījums Militārpersonu izdienas pensiju likumā (Nr. 1638/Lp13);**
* **Grozījumi Militārās disciplināratbildības likumā (Nr. 1639/Lp);**
* **Grozījumi likumā "Par valsts sociālo apdrošināšanu" (Nr. 1640/Lp13);**
* **Grozījums Administratīvo sodu likumā par pārkāpumiem pārvaldes, sabiedriskās kārtības un valsts valodas lietošanas jomā (Nr. 1641/Lp13);**
* **Grozījums likumā "Par valsts pensijām" (Nr. 1642/Lp13);**
* **Grozījumi Militārā dienesta likumā (Nr. 1643/Lp13);**
* **Grozījums Pacientu tiesību likumā (Nr. 1644/Lp13).**

**R.Bergmanis** aicina sākt diskusiju par Valsts aizsardzības dienesta (turpmāk – VAD) likumprojektu paketi. Dod vārdu Aizsardzības ministrijas (turpmāk – AM) pārstāvjiem.

**J.Garisons** informē, ka paketē ietilpst likumprojekts “Valsts aizsardzības dienesta likums” (turpmāk – VADL) un 10 ar to saistītie likumprojekti, kuri nav atdalāmi. 13. Saeimā jau tika uzsākts darbs ar šiem likumprojektiem, kā rezultātā saskaņā ar notikušajām diskusijām AM sadarbībā ar JB izstrādāja būtiskus priekšlikumus VADL pilnveidošanai. Ja tiks izlemts par likumprojekta izskatīšanas turpināšanu Saeimā, AM iesniegs jaunos priekšlikumus.

Uzsver, ka jaunie priekšlikumi nemaina kopējos VAD principus. Informē par plānoto iesaukšanas kārtību, uz objektīviem principiem balstītu atlases procedūru, atbrīvojumu no VAD saistībā ar veselības stāvokļa neatbilstību dienestam, iespējām uz laiku atlikt dienesta izpildi. Pirmais iesaukums tiek plānots 2023. gada vidū, tas būs brīvprātīgs. Pirmais iesaukums skars 2004. gadā dzimušos, dienestam būs pakļauti vīrieši no 18 līdz 26 gadu vecuma. Lai nodrošinātu šī iesaukuma norisi, līdz 1. aprīlim ir Saeimā jāpieņem VAD paketes likumprojekti.

Aicina komisiju atbalstīt visu VAD paketes likumprojektu turpināšanu 14. Saeimā. Uz otro lasījumu tiks iesniegti precizējumi.

J.Garisons informē, ka tiek saglabāti iepriekš plānotie 3 dienesta izpildes veidi, bet vēl tiek strādāts pie alternatīvā dienesta tiesiskā regulējuma, notiek diskusijas darba grupā. Atzīmē apspriežamo alternatīvā dienesta problemātiku. Uzsver, ka līdz brīdim, kamēr spēkā nestāsies likums par alternatīvo dienestu, VAD notiks pēc brīvprātības principa, arī izloze netiks piemērota.

**E.Šnore** interesējas par jauniešu iesaisti IeM dienestos, vēlas papildu informāciju par starptautisko pieredzi (piem., Izraēlas) šajā jomā. Vai tas varētu notikt alternatīvā dienesta ietvaros vai VAD vispār?

**J.Garisons** atzīmē, ka šajā jautājumā nepieciešama politiska diskusija. Ir izskatīta iepriekšējā alternatīvā dienesta pieredze, arī Somijas pieredze, kur alternatīvā dienesta statistika ir salīdzinoši nelieli skaitļi. Izvēloties plašāku alternatīvā dienesta tvērumu, ar IeM dienestu iesaisti, būs nepieciešami vēl papildus 2 likumi.

Šobrīd darba grupā diskusijās par alternatīvā dienesta jautājumiem piedalās visu dienestu pārstāvji, tiek apspriesti dažādi specifiski jautājumi par cilvēku skaitu, kas katru gadu nepieciešams konkrētos dienestos.

**A.Vilks** interesējas par VAD izpildi augstskolu programmas ietvaros.

**J.Garisons** informē, ka šī programma jau tagad veiksmīgi darbojas; ir studenti, kuri to ir brīvprātīgi izvēlējušies. Izskaidro kursa struktūru, tas ir komandieru kurss. Atzīmē, ka šī ir ļoti sarežģīta programma. Uzsver nepieciešamību VAD piemērošanā ievērot līdztiesības principu attiecībā uz visiem jauniešiem, atstāt iespējami maz izņēmumu.

Notiek diskusija par VAD realizāciju augstskolās, tiek apspriesti dažādi aspekti. Viedokļus un komentārus izsaka **A.Vilks**, **J.Skrastiņš**, **J.Garisons**.

**A.Rosļikovs** interesējas par cilvēku skaitu, kuri, sākot ar nākamo gadu, tiks pakļauti VAD, arī 2024., 2025. gadā un turpmāk. Atzīmē arī, ka nav vērtēta VAD ieviešanas ekonomiskā ietekme.

**J.Garisons** paskaidro, ka precīzas statistikas veikšanai ir nepieciešams saslēgt kopā visas valstī esošās datu bāzes, kuras šo jomu skar. Parasti dienestam neatbilstošs veselības stāvoklis tiek konstatēts ~ 20% personu. Šobrīd nav precīzu skaitļu par iesaucamo kopskaitu.

**J.Skrastiņš** akcentē iespējamo papildus slogu IeM dienestiem, ilgo sagatavošanas laiku.

**J.Dombrava** izsaka ierosinājumu VADL 3. panta precizējumiem, kas skartu VAD sasaisti ar alternatīvo dienestu. Uzskata, ka ugunsdzēsēju apmācību izgājušie vēlāk varētu būt labs papildinājums brīvprātīgajiem ugunsdzēsējiem.

**E.Zivtiņš** izsaka viedokli par nepieciešamību stiprināt valsts ārējo un iekšējo drošību, vienlaikus atzīmē, ka, viņaprāt, esošais VAD modelis atgādina dārgu sporta un atpūtas nometni. Uzskata, ka finansiālais ieguldījums var neatmaksāties, nesasniegt plānoto mērķi; labāk naudu ieguldīt ekonomikā un jau esošajās NBS un Zemessardzes struktūrās. Interesējas par piemaksu politiku iesauktajiem, motivāciju. Atzīmē arī kredītsaistību iespējamību.

**J.Garisons** paskaidro, ka nolūks ir VAD iesaukt pēc iespējas jaunākus jauniešus (18 – 19 gadi), kuriem saskaņā ar AM rīcībā esošajiem datiem vēl nav kredītsaistību. Dienesta laiku iespējams arī pārcelt uz vēlāku, bet jaunietim jāapzinās ar to saistītie riski. Atzīmē loterijas momentu.

**A.Latkovskis** atbalsta VAD likumprojektu paketes izskatīšanas turpināšanu, detaļas precizēt būs iespējas uz 2. un 3. lasījumu. Atzīmē, ka šobrīd komisijā ir deputāti, kuri agrāk nav piedalījušies šī jautājuma apspriešanā, tādēļ ir neskaidrības. Informē, ka 21. decembrī notiks izbraukuma sēde uz Ādažu bāzi, kur uz vietas būs iespēja iepazīties ar gatavību VAD ieviešanai un izrunāt interesējošos jautājumus.

**A.Sprūds** (frakcijas PROGRESĪVIE) vārdā uzdod precizējošus jautājumus par izlozi un alternatīvo dienestu, kā arī atgādina JB vadītājas 13. Saeimas komisijas sēdē izteikto kritiku.

**J.Garisons** informē par paredzēto iesaukšanas kārtību, brīvprātīgajiem (vēlams 300 gadā), izlozi un alternatīvā dienesta izvēlēm. Atzīmē, ka norādes uz to atrodamas VADL pārejas noteikumos, būs arī regulējums MK noteikumos.

**R.Bergmanis** dod vārdu Izglītības un zinātnes ministrijas (turpmāk – IZM) pārstāvjiem.

**D.Laipniece** IZM vārdā sniedz papildu informāciju par VAD jautājumiem augstskolu studentiem. IZM vēlētos atbalstu VAD izgājušajiem jauniešiem, kuri vēlas studēt. Studējošo viedoklis ir apzināts, pastāv atšķirīgi uzskati. IZM uzskata, ka valsts aizsardzība ir prioritāra.

**R.Bergmanis** dod vārdu Tiesībsarga pārstāvjiem.

**I.Piļāne** pozitīvi novērtē jau notikušās debates, bet atzīmē vēl diskutējamus jautājumus: dzimumu līdztiesības jautājums un brīvprātības jautājums attiecībā uz 2004. gadā dzimušo jauniešu iesaukumu. Uzsver izvēles brīvības momentu, iespēju izvēlēties alternatīvo dienestu.

**J.Garisons** izskaidro 2023. gada iesaukuma aspektus saistībā ar brīvprātību. Uzsver, ka izloze nenotiks pirms nebūs pieņemts alternatīvā dienesta tiesiskais regulējums. Tas ir paredzēts likumprojekta precizētajā redakcijā.

**R.Bergmanis** atzīmē, ka jaunajai valdībai būs jālemj par VAD realizācijas datumiem, vajadzības gadījumā jākoriģē iepriekšējie plāni.

**D.Piebalga** IeM vārdā apliecina ministrijas atbalstu alternatīvā dienesta variantiem; sniedz papildus informāciju, kā notiks specifiskās apmācības koledžās. Informē arī par nepieciešamajiem likumu grozījumiem un jauna likuma izstrādi, par Valsts policijas aktīvo dienestu. Jautājumi tiek detalizēti skatīti darba grupās, kur piedalās visu iesaistīto dienestu pārstāvji.

Atbildot uz **A.Rosļikova** jautājumu par jaunās valdības rīcību VAD jautājumā, **R.Bergmanis** akcentē, ka VAD ieviešana ietverta valdības deklarācijā, kādēļ komisijai ir svarīgi ar šo jautājumu virzīties uz priekšu.

**U.Rotbergs** atbalsta valsts iekšējās un ārējās drošības stiprināšanu, bet atzīmē hibrīdkara apstākļus, kā arī to, ka VADL nesniedz atbildes uz visiem drošības jautājumiem. Atbalsta likumprojektu pārņemšanu.

**R.Bergmanis** vēlas papildu informāciju par IZM aktualizēto studiju finansēšanu, kādēļ AM to neatbalsta.

**J.Garisons** uzsver, ka tā ir mūsu visu nodokļu nauda, iespējamās summas ir ļoti lielas, bet līdz likumprojekta 3. lasījumam studiju finansējuma jautājums tiks izlemts.

**R.Bergmanis** interesējas par apmācības instruktoru pietiekamību virsnieku apmācībai augstskolās, vai pietiks kapacitāte.

**J.Garisons** atzīmē, ka AM apzinās šo situāciju, risinājumi saistīti arī ar valsts budžetu.

Notiek diskusija par VAD aspektiem, tostarp Somijas, Zviedrijas un Norvēģijas pieredzi, kā arī iespēju ar VAD palīdzību nosegt personāla iztrūkumus NBS un Zemessardzē.

**R.Bergmanis** atzīmē uz papildus izaicinājumiem aizsardzības nozarē, uz sasaisti starp VAD un Valsts aizsardzības mācību (turpmāk – VAM), kura vidējās mācību iestādēs tiks ieviesta no 2024. gada. Uzsver nepieciešamību ieviest VAM kā obligātu mācību priekšmetu.

**J.Garisons** atzīmē, ka VAD un VAM sasaiste jau tiek plānota, tas iezīmēts arī jaunās valdības deklarācijā.

**A.Rosļikovs** akcentē nepieciešamību zināt finansiālo pusi.

**R.Bergmanis** informē, ka ar VAD saistītie finanšu jautājumi komisijā tiks izskatīti diskusijās par valsts budžetu. Šobrīd sabiedrībai ir svarīgi, lai Saeima izstrādātu kvalitatīvu VAD likumu.

Dod vārdu Saeimas Juridiskā biroja pārstāvei.

**L.Millere** atgādina JB skarbo VADL novērtējumu 13. Saeimas komisijā un JB sagatavoto atzinumu uz likumprojekta 2. lasījumu, pretrunīgās normas, satversmības riskus, terminoloģiskas, redakcionālas un strukturālas neskaidrības. Pēc tam notika konstruktīva sadarbība ar AM pārstāvjiem, kā rezultātā liela daļa no JB un citu ministriju norādītajām lietām tika ņemtas vērā un iekļautas pārstrādātajā projektā. Norāda uz vēl neatrisinātiem jautājumiem, kas JB rada bažas:

- JB nav pretenziju pret VAD ieviešanu, bet no likumprojekta teksta joprojām konkrēti nenolasās likuma ieviešanas mehānisms;

- likuma normas nedod tiesisko skaidrību tām personām, uz kurām šis likums attieksies (jauniešiem, kuriem būs jāpilda VAD). Visiem vīriešiem ir pienākums, bet VAD pildīs neliela daļa; vai loterija būs taisnīgs veids;

- dienesta pildīšanas 3 veidu izvēle un reālās iespējas, īpaši augstskolās;

- loterija ir visai apšaubāma procedūra, kuru jāregulē ar pastāvīgu likuma normu nevis tikai pārejas noteikumiem;

- pēc sadarbības ar AM būtiski mainījās visa likumprojekta struktūra. Vieglāk būtu turpināt darbu ar jauno redakciju;

- 13. Saeimā VADL tika noteikts kā steidzams, bet likuma kvalitātei ir nepieciešams to izskatīt trijos lasījumos.

Notiek diskusija par likumprojekta virzību, iespēju turpināt darbu ar jaunu redakciju, steidzamības atcelšanu. Viedokļus izsaka **L.Millere**, **E.Zivtiņš**, **A.Rosļikovs**, **J.Dombrava**, **V.Upeniece** (AM), **R.Bergmanis**, **I.Rajevs**.

**R.Bergmanis** akcentē, ka šodien izskatīšanai nav cita dokumenta, tādēļ jāstrādā ar esošo VADL, ar kuru darbu turpināt aicina arī MK.

**I.Rajevs** aicina turpināt darbu ar esošo VADL projektu, jo šī darba atlikšana būtu nepareizs signāls sabiedrībai. VADL projektam nedrīkst ļaut izgāzties.

**R.Bergmanis** aicina balsot par visu VAD paketi (11 likumprojekti). Interesējas, vai deputātiem nav iebildumu, un vai nav jautājumu par citiem paketes likumprojektiem.

Deputātiem nav jautājumu un iebildumu.

**Balsojums: par – 8; pret – 2; atturas – 0.**

**R.Bergmanis** aicina visiem 11 likumprojektiem noteikt vienādu priekšlikumu iesniegšanas termiņu.

**J.Garisons** ierosina 2023. gada 10. janvāri.

Sēdes dalībniekiem nav iebildumu.

**R.Bergmanis** piesakās referēt par visiem likumprojektiem.

Deputātiem nav iebildumu.

**LĒMUMS:**

**-** turpināt izskatīt 14. Saeimā likumprojektu “Valsts aizsardzības dienesta likums” (13. Saeimas reģ. nr. 1634/Lp13);

**-** turpināt izskatīt 14. Saeimā likumprojektu „Grozījumi Valsts un pašvaldību institūciju amatpersonu un darbinieku atlīdzības likumā” (13. Saeimas reģ.nr.1635/Lp13);

**-** turpināt izskatīt 14. Saeimā likumprojektu „Grozījumi Oficiālās elektroniskās adreses likumā” (13. Saeimas reģ.nr.1636/Lp13);

**-** turpināt izskatīt 14. Saeimā likumprojektu „Grozījums Nacionālo bruņoto spēku likumā” (13. Saeimas reģ.nr.1637/Lp13);

**-** turpināt izskatīt 14. Saeimā likumprojektu „Grozījums Militārpersonu izdienas pensijas likumā” (13. Saeimas reģ.nr.1638/Lp13);

**-** turpināt izskatīt 14. Saeimā likumprojektu „Grozījumi Militārās disciplināratbildības likumā” (13. Saeimas reģ.nr.1639/Lp13);

**-** turpināt izskatīt 14. Saeimā likumprojektu „Grozījumi likumā “Par valsts sociālo apdrošināšanu”” (13. Saeimas reģ.nr.1640/Lp13);

- turpināt izskatīt 14. Saeimā likumprojektu „ Grozījums Administratīvo sodu likumā par pārkāpumiem pārvaldes, sabiedriskās kārtības un valsts valodas lietošanas jomā” (13. Saeimas reģ.nr.1641/Lp13);

**-** turpināt izskatīt 14. Saeimā likumprojektu „Grozījums likumā “Par valsts pensijām”” (13. Saeimas reģ.nr.1642/Lp13);

**-** turpināt izskatīt 14. Saeimā likumprojektu „GrozījumiMilitārā dienesta likumā” (13. Saeimas reģ.nr.1643/Lp13);

**-** turpināt izskatīt 14. Saeimā likumprojektu „Grozījums Pacientu tiesību likumā” (13. Saeimas reģ.nr.1644/Lp13);

- priekšlikumu iesniegšanas termiņš visiem likumprojektiem – 2023. gada 10. janvāris.

**R.Bergmanis** pateicas uzaicinātajām personām par dalību, aicina deputātus vēl palikt uz organizatorisku jautājumu apspriešanu.

**2. Dažādi.**

**R.Bergmanis** aicina komisiju vienoties par apakškomisiju izveidi, lūdz tēmu ieteikumus. Nākamajā sēdē varētu šīs apakškomisijas nodibināt un ievēlēt priekšsēdētājus.

**E.Šnore** iesaka apakškomisiju iekšējās drošības jautājumiem, kas ir pēdējā laika aktualitāte.

**E.Zivtiņš** aicina veidot apakškomisiju par ceļu satiksmes drošības jautājumiem, skatīt šīs problēmas plašā tvērumā.

**A.Latkovskis** aicina turpināt iepriekšējā Saeimā iesāktās Visaptverošas valsts aizsardzības apakškomisijas (turpmāk – VVA) darbu, akcentē civilās aizsardzības jautājumus, sadarbību visās valsts institūcijās.

**R.Bergmanis** atbalsta VVA darba turpināšanu, atzīmē jaunos izaicinājumus un tēmas apjomīgo tvērumu. Aicina E.Zivtiņa ieteikto tēmu ietvert VVA tēmu lokā.

**E.Zivtiņam** nav iebildumu.

Deputāti konceptuāli vienojas par divu apakškomisiju – Iekšējās drošības apakškomisijas un VVA izveidi, kā arī par frakciju deputātu pārstāvniecību tajās – ne vairāk par 2 deputātiem no frakcijas. Frakcijas par šo jautājumu saņems informāciju vēstulēs.

Iespējamais sēžu norises laiks – otrdiena, plkst. 13.00.

Deputāti izdiskutē dažādus ar apakškomisiju izveidi saistītus jautājumus.

**R.Bergmanis** sniedz papildu informāciju par 21. decembra izbraukuma sēdi uz Ādažu bāzi.

Deputāti pieņem informāciju zināšanai.

**R.Bergmanis** pateicas par dalību un slēdz sēdi.

Sēde pabeigta plkst. 11.30.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede